
A Galilei Körtől a Tanácsköztársaságig. Turnowsky Sándor pályafutása (1889-1919)

A két világháború közötti időszak marosvásárhelyi, nagyváradi sajtóját böngészve szemünk megakadhat Turnowsky Sándor, szociológus, ügyvéd, politikus nevén. A korabeli újságokat lapozva az az érzésünk támadhat, hogy Turnowsky Sándor népszerűtlen közéleti szereplőnek számított: „magyar kömmünben” kifejtett tevékenysége visszatérő téma volt a marosvásárhelyi közbeszédben. Mint a Galilei Kör egykori elnökét is támadta a cionista sajtó. Megítélésén ugyanakkor kicsit javított, hogy a helyi lapok néha szociológiai kutatásai kapcsán is megemlítették. 1945 után jelentősen változott a megítélése: a marxista helytörténetírás egyértelműen pozitív színben tűntette fel.
Jelen kutatás célja árnyalt képet rajzolni Turnowsky Sándor 1889 és 1919 közötti közéleti pályafutásáról. Dolgozatom első felében bemutatom Turnowsky családi és szociális hátterét, neveltetését, majd a második felében a Galilei Körben és 1918 és 1919 során kifejtett tevékenységét vizsgálom. Kutatásom során leginkább a helyi és országos sajtóra hagyatkoztam, továbbá Turnowsky személyes irathagyatékára.



